User:Promitheus

Η Ελληνική Προεδρία του Οργανισμού για την Ασφάλεια και τη Συνεργασία στην Ευρώπη (ΟΑΣΕ)

Την 1η Ιανουαρίου 2009 η Ελλάδα ανέλαβε την Προεδρία του ΟΑΣΕ εν μέσω μιας ρευστής διεθνούς οικονομικής και πολιτικής συγκυρίας. Στις 15 Ιανουαρίου 2009 η Υπουργός Εξωτερικών της Ελλάδας Ντόρα Μπακογιάννη εγκαινίασε την ελληνική Προεδρία του ΟΑΣΕ για το 2009 και απηύθυνε λόγο στο Μόνιμο Συμβούλιο του Οργανισμού στη Βιέννη παρουσιάζοντας τις αρχές, τις κατευθυντήριες γραμμές και τις προτεραιότητες της Προεδρίας για το 2009 (το βίντεο της ομιλίας υπάρχει αναρτημένο στην επίσημη ιστοσελίδα της Προεδρίας του ΟΑΣΕ http://www.osce.org/cio/item_15_35863.html).

Επιγραμματικά τα κύρια ζητήματα που βρίσκονται στην ατζέντα του Οργανισμού για το 2009 είναι τα εξής:

- Η ευρωπαϊκή αρχιτεκτονική για την ασφάλεια - Η συνέχιση και προαγωγή του έργου του ΟΑΣΕ, όπως αυτό υλοποιείται από τις αποστολές του σε συνεργασία με τις τοπικές αρχές, ιδίως σε περιοχές όπου υπάρχουν παγωμένες διενέξεις ή εκκρεμή ζητήματα (Καύκασος, Κόσοβο, Βοσνία - Ερζεγοβίνη) - Η διασφάλιση της θεσμικής συνέχειας του ΟΑΣΕ και το ζήτημα της νομικής προσωπικότητας του Οργανισμού, προκειμένου να αποκτήσει πλήρη νομική υπόσταση ως τέτοιος.

Ο ΟΑΣΕ είναι ένας πολυσχιδής Οργανισμός, ο οποίος έχει παρομοιαστεί συχνά με σύνολο εργαλείων, λόγω του ότι δραστηριοποιείται σε πολλά πεδία (π.χ προστασία ανθρωπίνων δικαιωμάτων, δικαστική και αστυνομική συνδρομή, παρακολούθηση εκλογών), συμπληρωματικά και σε συνεργασία με τις επί τόπου αρχές. Εξασφαλίζοντας την κοινή συναίνεση των κρατών μελών, με γνώμονα τις αρχές της συλλογικής ασφάλειας και επιδιώκοντας σταθερά την προάσπιση των ανθρωπίνων δικαιωμάτων μέσω της ανοικοδόμησης και της ενδυνάμωσης των θεσμών του κράτους δικαίου, η ελληνική Προεδρία αναπτύσσει τις δραστηριότητές της, προκειμένου να φέρει σε πέρας το έργο της για το 2009.